Kopieret fra ”[Samf C – din samfundsfagsbog](https://samfc.systime.dk/)”

**6.2 De klassiske ideologier**

De politiske ideologier ser forskelligt på, om samfundets opgaver især skal løses af **staten**, **markedet** eller **civilsamfundet**.

En politisk ideologi kan også være et udtryk for en bestemt social klasses interesser, fx kan man hævde, at socialismen er arbejdernes ideologi, og liberalismen er de selvstændiges ideologi.

Der er tre klassiske ideologier: liberalismen, konservatismen og socialismen. De klassiske ideologier er opstået i 1700- og 1800-tallet sammen med industrisamfundet og kapitalismen, og de afspejler de vigtigste sociale klassers interesser på den tid.

***Fakta: Kapitalisme***

*Samfundssystem som bygger på privat ejendomsret og fri markedsøkonomi. Privat ejendomsret betyder, at enkeltpersoner har lov til at eje virksomheder med mere, og fri markedsøkonomi betyder, at priser på varerne og den mængde, der produceres, afgøres af udbud og efterspørgsel.*

# Liberalisme

Det helt grundlæggende begreb i liberalismen er **frihed**. Frihed for det enkelte individ til privat ejendomsret, til at ytre sig og tænke og tro, som man vil. Frihed fra indblanding fra staten eller fra samfundsklasser med medfødt magt eller privilegier.

## **Klassisk liberalisme**

Liberalismens grundlæggere er den engelske filosof John Locke (1632–1704) og den skotske økonom Adam Smith (1723–1790).

John Locke mente, at mennesket grundlæggende er et rationelt, fornuftigt væsen, som selv er i stand til at træffe beslutninger på egne vegne. Mennesket er født med naturlige rettigheder, nemlig retten til livet, frihed, sundhed og ejendom. Som følge af de medfødte rettigheder har mennesket krav på religionsfrihed, politisk frihed og ytringsfrihed. Friheden ophører først, hvis man begrænser andre menneskers frihed og naturlige rettigheder.

Statens vigtigste opgave er at beskytte borgernes frihed og rettigheder, den må ikke undertrykke individet. Staten er opstået som et resultat af en frivillig aftale mellem individerne, "samfundskontrakten". John Locke var tilhænger af det repræsentative demokrati, hvor folket vælger repræsentanter til at lovgive, og hvor magten er delt mellem en lovgivende magt (parlamentet) og en udøvende magt (regeringen). Den klassiske liberalismes foretrukne styreform er det repræsentative demokrati. Det var et vigtigt synspunkt for John Locke, at folket har lov til at gøre oprør mod staten, hvis den bliver undertrykkende og begrænser borgernes frihed og rettigheder.

Som udgangspunkt mener liberalismen, at alle mennesker er født frie og lige. Ligheden varer dog ikke ved, fordi mennesker er forskellige og yder forskellige indsatser, derfor opstår ulighed som noget helt naturligt. Uligheden er en fordel, fordi den virker som drivkraft og får individet til at yde en ekstra indsats. Dette øger samfundets samlede velstand og kommer i sidste ende alle til gode. På samme måde er det en fordel, at mennesket af natur er rationelt og egoistisk. Egoismen får på samme måde som uligheden mennesket til at yde og præstere og øge den samlede velstand. Mennesket har ifølge liberalismen nogle grundlæggende menneskerettigheder, fx religionsfrihed, ytringsfrihed, forsamlingsfrihed, retten til ejendom og lighed for loven.

Adam Smith betragtes som nationaløkonomiens fader og grundlægger af den økonomiske liberalisme.

Staten skal ifølge Adam Smith indskrænke sig til at sørge for ro og sikkerhed og beskytte ejendomsretten. Denne stat kaldes "natvægterstaten". Økonomien skal overlades til det frie initiativ, og der skal være fri markedsøkonomi. En fri markedsøkonomi betyder, at produktionen i samfundet og varernes pris skal reguleres af udbud og efterspørgsel. Markedskræfterne, som Adam Smith også kalder "den usynlige hånd", vil automatisk sørge for, at der bliver produceret de nødvendige varer, og at de bliver solgt til den rigtige pris.

Samfundets problemer skal løses af markedet og civilsamfundet, og staten skal spille så lille en rolle som muligt. Et klassisk liberalistisk slogan lyder: "Enhver er sin egen lykkes smed".

## **Moderne liberalisme**

Nutidens liberalisme minder på mange måder om den klassiske liberalisme, men mange liberalister er gået bort fra tanken om en natvægterstat. Liberalistiske mærkesager er i dag stadig kampen for personlig frihed og for at flere opgaver skal løses af markedet i stedet for staten. Lavere skatter og international frihandel er også vigtige emner for moderne liberalister.

Den moderne liberalisme repræsenteres i Danmark især af partierne Venstre og Liberal Alliance.

Nogle liberalister ønsker stadig en natvægterstat. I Danmark kaldes den i dag "minimalstaten", og dens tilhængere kaldes neoliberalister. En vigtig inspirationskilde for neoliberalisterne er den østrigsk-britiske filosof Fredrich von Hayek (1899–1992). Han argumenterede for, at staten ikke har ret til at omfordele, fordi det er umuligt at blive enig om, hvad social retfærdighed er.

Det nærmeste, man i Danmark kan komme på repræsentanter for neoliberalismen, er den liberale tænketank Cepos og partiet Liberal Alliance.

*”I Danmark er det en udbredt opfattelse, at ulighed er noget møg, som vi skal forsøge at bekæmpe. Og ja, ulighed kan være skidt, men uanset hvor kontroversielt det end måtte lyde, findes der også god ulighed. Ulighed, der er opstået som et resultat af en retfærdig proces, og hvor ingen får det ringere, er der ikke noget i vejen med.*

*Hvis man formår at gøre den samlede velstand større, kan alle få et større stykke af kagen. Det gør ikke noget, at dem i toppen af indkomstskalaen får mere, hvis vi samtidig formår også at løfte dem i bunden.”*

Joachim B. Olsen: Hvorfor taler ingen om den gode ulighed?. politiken.dk, 2. oktober 2016.

Joachim B. Olsen, daværende medlem af Folketinget for Liberal Alliance.

## **Socialliberalisme**

Socialliberalismen er en politisk ideologi, som har beholdt frihedsidealerne og idéen om markedsøkonomi fra den klassiske liberalisme, men som ønsker en mere aktiv stat, som til en vis grad skal sørge for lighed mellem borgerne. Socialliberalister er tilhængere af velfærdsstaten, men går ind for liberalistiske reformer, fx lavere skatter. Socialliberalisterne går også ofte ind for, at borgerne skal have flere muligheder for at deltage i det politiske liv.

### *Fakta: Velfærdsstat*

*En stat, som regulerer økonomien og forsyner borgerne med en række velfærdsgoder.*

*En af socialliberalismens grundlæggere, John Stuart Mill (1806–1873), var blandt de første til at argumentere for kvinders rettigheder og ligestilling mellem kønnene.*

*Socialliberalismen repræsenteres i dagens Danmark af partierne Det Radikale Venstre og Moderaterne samt i et vist omfang også Venstre og Socialdemokratiet.*

# Konservatisme

Det centrale i den konservative ideologi er ønsket om at **bevare** de værdier og institutioner i samfundet, som har bevist deres værdi. Politiske ændringer skal helst ske i et roligt tempo.

## **Den klassiske konservatisme**

Den klassiske konservatisme stod oprindeligt i klar modsætning til liberalismen. Konservatismen var en ideologi for de grupper i samfundet, som ønskede at bevare fortidens privilegier. Disse grupper bestod af adelen og det bedre borgerskab i form af fx købmænd, godsejere og fabriksejere. Man ønskede også at bevare samfundets værdier og traditioner og de institutioner, som havde bevist, at de var værdifulde. "Gud, Konge og Fædreland" lyder et klassisk konservativt slogan.

En af konservatismens grundlæggere, Edmund Burke (1729–1797), beskrev samfundet som en organisme, hvor enhver har sin naturlige plads. Nogle er født til at være samfundets "hoved" eller ledere, men hovedet kan jo ikke fungere uden resten af organismen, så også de, som er organismens "arme og ben" er uundværlige for helheden. Samfundsorganismen er vigtigere end det enkelte individ. Den vigtigste celle i samfundsorganismen er familien, som i konservatismen betragtes som meget værdifuld.

Nationen og dens værdier er vigtige i konservatismen. Et folk med fælles historie, kultur, sprog og landområde har et naturligt fællesskab, som må bevares.

Ulighed er naturlig og social opstigning sjælden. Til gengæld er det statens pligt at hjælpe og beskytte de svageste. Mennesket er ikke frit og rationelt som i liberalismen, vi er tværtimod svage og ufornuftige, hvis vi bliver overladt til os selv. Konservatismen ser gerne, at mange af samfundets problemer løses i civilsamfundet, navnlig i familierne.

## **Moderne konservatisme**

Moderne konservatisme har nærmet sig liberalismen på det økonomiske område. Lavere skatter, mindre offentlig sektor og fri konkurrence er fælles mærkesager for de to ideologier. Men konservative går stadig ind for langsomme samfundsændringer, nationale værdier, gode forhold for familierne, lov og orden samt støtte til forsvaret og kongehuset.

Moderne konservative betoner ofte, at konservatismen ikke er ideologisk, men pragmatisk. At være pragmatisk betyder, at man går ind for praktiske løsninger på konkrete problemer – principper og ideologiske værdier må så komme i anden række.

Et moderne konservativt slogan er: "at forandre for at bevare", og man citerer også gerne afdøde skibsreder A.P. Møllers talemåde: "rettidig omhu".

### *Øvelse: Begrebsforklaring*

*Prøv om I kan forklare, hvad det vil sige at "forandre for at bevare" og at udvise "rettidig omhu". Giv konkrete eksempler.*

*Repræsentanter for moderne konservatisme i Danmark er partierne Det Konservative Folkeparti og Dansk Folkeparti.*

Konservatismen er en livsanskuelse med et sæt af værdier, der dog varierer fra person til person -og fra nation til nation. I en dansk kontekst kunne man eksempelvis pege på en særlig veneration for monarkiet og kristendommen, som værende kendetegnende.

*”Mennesket har behov for traditioner, viden, historie og erfaring for at kunne finde sammenhængen. Verden genskabes ikke hver morgen, men fortsætter fra dagen før. Samfundet viderebringes og nedarves, og derfor skal de nuværende generationer ikke kun lære af de forrige, men også tænke på de kommende. Edmund Burke har talt om en pagt mellem de døde, de levende og de endnu ufødte. Konservatismen anerkender at verden ændrer sig – og skal tilrettes derefter. Dermed er konservatismen rent faktisk ret moderne – naturligvis med respekt for traditioner og moral, samt menneskets skrøbelighed.”*

Rune Kristensen: Liberalkonservative tanker om ideologi, politik og Det Konservative Folkeparti anno 2016. Futuriblerne, August 2016, Årgang 44. nr. 3-4. s. 17. Udgivet af Selskabet for Fremtidsforskning, 2016. *Rune Kristensen, tidligere folketingskandidat for Det Konservative Folkeparti*

# Socialisme

Socialismen er en politisk ideologi, som har **lighed** og social retfærdighed som sine centrale målsætninger.

## **Klassisk socialisme**

Arbejderklassen opstod i takt med, at industrisamfundet blev grundlagt i løbet af 1800-tallet. Arbejdernes levevilkår var hårde, og den klassiske socialisme er en ideologi, som ønsker at forbedre forholdene for arbejderne.

Ifølge en af socialismens fædre, den tyske økonom og filosof Karl Marx (1818–1883), er det kapitalistiske industrisamfund et klassesamfund, hvor arbejderne bliver udbyttet af borgerskabet (fabriksejerne). Klassekampen ville ifølge Marx føre til, at kapitalismen til sidst brød sammen. Socialismen er ifølge Marx et overgangssamfund, hvor arbejderne efter en revolution skal overtage ejendomsretten til fabrikker og andre produktionsmidler. Endemålet er det kommunistiske samfund, hvor klasserne ikke længere eksisterer, og hvor alle kan "yde efter evne og forbruge efter behov". Det kommunistiske samfund er præget af lighed, og al social uretfærdighed er ophørt.

Indtil den socialistiske revolution bliver en realitet, er det socialismens mål at arbejde for lighed og social retfærdighed og for at forbedre arbejdernes vilkår på alle områder.

## **Revolutionær socialisme og reformsocialisme**

Tilhængere af, at arbejderklassen skulle overtage magten efter en revolution, organiserede sig i mange lande i kommunistiske partier. Danmarks Kommunistiske Parti blev stiftet i 1919 og eksisterer stadig som et selvstændigt parti med tilknytning til Enhedslisten. De kommunistiske partier fik stor inspiration fra Den Russiske Revolution i 1917, som ledte til dannelsen af det kommunistiske Sovjetunionen (1922-1991).

Men mange socialister gik ikke ind for en revolution. Reformsocialisterne mente, at socialismen skulle indføres fredeligt og ved demokratiske afstemninger. Man ønskede ikke et-partistater som Sovjetunionen og senere Kina, men pluralistiske demokratier med flere politiske partier. Reformsocialismen har udviklet sig i mange retninger siden.

## **Moderne socialisme**

Moderne socialisme er en ideologi, som går ind for lighed og betoner fællesskabet. Ligheden skal omfatte lighed mellem forskellige sociale og etniske grupper og mellem kønnene. Ligheden skal tilvejebringes af en stærk stat, som omfordeler indkomsterne i samfundet ved at folk med høje indkomster betaler mere i skat end folk med lave indkomster. Svage grupper og mennesker uden beskæftigelse skal have adgang til overførselsindkomster, som skal være så høje, at ingen er fattige. Væsentlige samfundsopgaver som sundhedsvæsenet, uddannelsessystemet og ældreplejen skal løses af staten for at sikre, at alle har lige adgang til goderne. En mærkesag for mange moderne socialister er miljøproblemer og klimaforandringerne, hvor løsningen af disse problemer prioriteres højere end økonomisk vækst. Man taler her om "grøn ideologi".

Mennesket betragtes som et socialt væsen, der hverken er født godt eller ondt, men som er præget af sit sociale miljø og trives bedst i fællesskaber.

Repræsentanter for den moderne socialisme i Danmark er partierne Socialistisk Folkeparti og Enhedslisten.

*”Der er penge nok i samfundet. Om der er penge nok til velfærd og et bedre liv for de mange, er alene et spørgsmål om politisk vilje. Hvis almindelige lønmodtagere får en større andel af virksomhedernes overskud gennem markante lønforhøjelser, så bliver der større lighed og et bedre økonomisk liv for de mange. Hvis samfundet beslutter en mere social retfærdig skattebetaling, så kommer der flere penge i fælleskassen. Dem kan vi bruge til velfærd, og vi kan afskaffe kommunale besparelser og fattigdom.”*

Enhedslisten i folderen: Der er råd! (2017)

*”Velfærdsstaten er unik for Danmark og fundamentet for vores stærke demokrati og fællesskab. Det skal vi værne om. SF vil kæmpe for en stærk offentlig sektor, hvor der er råd til at pleje vores ældre og passe vores børn ordentligt, og hvor ingen udelukkes af fællesskabet. Vi skal blive endnu bedre til at forebygge sociale problemer og skabe større social mobilitet og lighed.*

*SF vil have fri og lige adgang til et moderne, effektivt og trygt sundhedsvæsen. Vi er stolte af den danske tradition for sundhed, hvor alle har lige adgang til praktiserende læger og behandling på gode sygehuse. Det skal vi holde fast i, for sygehusområdet må aldrig blive et marked, der skal tjenes penge på.”*

Socialistisk Folkeparti, Det vil vi, Et solidarisk Danmark og Et sundt Danmark. sf.dk, 2 oktober 2016.

## **Socialdemokratisk ideologi**

Den socialdemokratiske ideologi, som ligger bag dannelsen af de skandinaviske velfærdsstater, er historisk udsprunget af socialismen, men er i dag en selvstændig ideologi. Socialdemokrater går ind for en skattefinansieret velfærdsstat og for fri markedsøkonomi. Socialdemokrater går ind for social retfærdighed og lighed, men ønsker samtidig økonomisk vækst og samarbejde mellem alle klasser og grupper i samfundet. Den politiske afstand mellem socialliberalisme og socialdemokratisk ideologi er i Danmark meget lille. Socialdemokratiet og Det Radikale Venstre har da også siddet i regering sammen flere gange, Socialdemokratiet sad endda i regering med det liberalistiske parti Venstre i en kort periode fra 1978–1979 og i 2022 dannede Socialdemokratiet sammen med Moderaterne og Venstre en midterregering med en ambition om at finde kompromisser mellem ideologierne for at løse væsentlige samfundsproblemer.

|  |  |  |  |
| --- | --- | --- | --- |
|  | **Liberalisme** | **Konservatisme** | **Socialisme** |
| **Ideologiens grundlægger(e)** |  |  |  |
| **Ideologiens syn på mennesket** |  |  |  |
| **Synet på stat, marked og civilsamfund** |  |  |  |
| **Synet på lighed og ulighed** |  |  |  |
| **Ideologiens slogan** |  |  |  |